GLOCON ลุ้นไตรมาส 2 พลิกเป็นบวก รับอานิสงค์ WFH หนุนยอดขายอาหารแช่แข็ง-กึ่งสำเร็จรูปเพิ่ม
GLOCON ลุ้นไตรมาส 2 พลิกเป็นบวก รับอานิสงค์ Work Form Home หนุนยอดขายอาหารรแปรรูปแช่แข็ง-กึ่งสำเร็จรูปพร้อมทานเพิ่ม
GLOCON ลุ้นไตรมาส 2 พลิกเป็นบวก รับอานิสงค์ Work Form Home หนุนยอดขายอาหารรแปรรูปแช่แข็ง-กึ่งสำเร็จรูปพร้อมทานเพิ่ม
20 ก.ค. 2564

นายนพพร ภัทรรุจี ประธานเจ้าหน้าที่บริหาร บริบัท โกลบอล คอนซูเมอร์ จำกัด (มหาชน) หรือ GLOCON เปิดเผยว่า บริษัทคาดว่าผลการดำเนินงานในไตรมาส 2/64 มีโอกาสพลิกกลับมาเป็นบวก จากยอดขายที่เติบโตขึ้น โดยเฉพาะกลุ่มธุรกิจอาหาร หมวดอาหารแปรรูปแช่แข็ง และอาหารกึ่งสำเร็จรูปพร้อมทาน (Ready To Eat) ที่ได้รับอานิสงค์ Work Form Home จากกระแสการแพร่ระบาดของโรคติดเชื้อไวรัสโควิด-19
นอกจากนี้ บริษัทยังคงเดินหน้ากลยุทธ์ Delivery และรถฟู้ดทรัคในส่วนของธุรกิจร้านอาหารและเครื่องดื่มอย่างต่อเนื่อง ส่งผลให้ประสิทธิภาพในการทำกำไรดีขึ้น  ขณะที่แนวโน้มการส่งออกผลไม้อบแห้งขยายตัวได้ดี จากยอดคำสั่งซื้อของประเทศคู่ค้าหลักๆเริ่มกลับสู่ภาวะปกติ
สำหรับแนวโน้มช่วงครึ่งปีหลัง บริษัทฯ เดินเกมรุกธุรกิจอาหาร ขยายไลน์ผลิตภัณฑ์อาหารพร้อมทาน ทั้งแบบอาหารแช่แข็ง (Frozen Food), อาหารแช่เย็น (Chilled Food) และผลิตภัณฑ์อาหารจากโปรตีนพืช (Plant Based) ภายใต้แบรนด์ “Kitchen Plus” (แบรนด์ตัวเอง) เพื่อผลักดันอัตราการทำกำไรให้เติบโตต่อเนื่องในระยะยาว
โดยได้เตรียมส่ง Plant Based อาหารไทยรายแรกของโลก ชูจุดเด่นรสชาติจัดจ้านสารอาหารครบ ประเดิม 6 เมนูยอดนิยม อย่าง กระเพรา, บะหมี่หมูสับ, ปอเปี๊ยะทอด และลาบทอด เป็นต้น ลุยตลาดประเทศฝรั่งเศส, อังกฤษ และสหรัฐอเมริกา ภายในเดือนส.ค.นี้ หลังจากได้ทดลองวางจำหน่ายผ่านโมเดิร์นเทรดในประเทศแล้ว ตั้งเป้าเฟสถัดไปเดินหน้าขยายตลาดไปยังประเทศเยอรมันนี, เนเธอร์แลนด์ และประเทศอื่นๆทั่วยุโรปและอเมริกา รองรับกระแสรักสุขภาพบูม ซึ่งเป็นตลาดที่มีมูลค่ามหาศาลและมีแนวโน้มเติบโตแบบก้าวกระโดด
ขณะที่แผนการทำตลาดในประเทศนั้น ล่าสุดบริษัทได้ขยายไลน์ผลิตอาหารพร้อมทานแช่เย็น (Chilled Food) ในรูปแบบรับจ้างผลิต (OEM) ภายใต้แบรนด์ EZY GO วางจำหน่ายผ่านร้านสะดวกซื้อ  7-11 (พันธมิตรหลัก) ทั่วประเทศ พร้อมเตรียมแผนรุกตลาดผลิตภัณฑ์อาหารผสมกัญชงเต็มรูปแบบ หลังคณะกรรมการอาหารและยา (อย.) ไฟเขียวหมวดอาหาร เบื้องต้นคาดจะมีการพิจารณาอนุมัติใบอนุญาตประกอบการภายในเดือนก.ย.นี้ ซึ่งหลังจากนั้นบริษัทฯจะเริ่มออกผลิตภัณฑ์เพื่อวางตลาดได้ตั้งแต่ไตรมาส 4/64 เป็นต้นไป
ล่าสุด บริษัทอยู่ระหว่างการติดตั้งเครื่องสกัดน้ำมันกัญชง (Hemp Seed Oil) และพัฒนาสูตรอาหารหลากหลายเมนูในรูปแบบ Ready To Eat และผลิตภัณฑ์โปรตีนผง ทางเลือกสำหรับคนรักสุขภาพ เป็นต้น ซึ่งจากแผนงานที่วางไว้ข้างต้น มั่นใจ ผลักดันผลงานช่วงครึ่งปีหลังสดใส หนุนภาพรวมทั้งปี 64 เติบโตตามเป้าหมาย รายได้ทะลุ 2,100 ล้านบาท เติบโตกว่า 30% เมื่อเทียบจากช่วงเดียวกันปีก่อน ขณะที่ขีดความสามารถการทำกำไรปรับดีขึ้นจากปีก่อน สามารถรักษาอัตรากำไรขั้นต้น (Gross Profit Margin : GP) ไว้ได้ที่ระดับ 25-30%